‘Afrikaans is Groot’ sit met ‘tameletjie’Afrikaans is Groot (Foto: Stephen Elliott) Die organiseerders van Afrikaans is Groot het hulle Donderdag tot sosiale media gewend om probleme met vanjaar se kaartjieverkope uit te stryk. Kaartjieverkope vir dié gewilde musiekkonsert het op 26 April om 10:00 by TicketPro geopen, maar weens groot belangstelling bevind die organiseerders hulle nou met ŉ “musiektameletjie”. “Dit is vir ons baie hartseer om ons weer met ’n kaartjieverkope-tameletjie te bevind. Ons aanvaar en verstaan dat die ondersteuners van Afrikaans is Groot, net soos ons, teleurgesteld en ontsteld is,” skryf die organiseerders op sosiale media. “Ons kan bevestig dat die bank-instansie wat gebruik word om die betalings te fasiliteer se stelsel weens die massa transaksies wat gelyktydig moes plaasvind, ineengestort het. Ons sal binnekort ’n formele verklaring van die betrokke instansie uitreik om meer duidelikheid te gee.” Die organiseerders het Donderdagmiddag in ŉ ander inskrywing gesê die span is “hard aan die werk om ŉ ieder en elk te bedien”, maar dit neem tyd om deur al die navrae te werk. As jy steeds nie jou kaartjies ontvang het nie, kyk in die gemorspos-afdeling (“spam”) in jou e-pos. Indien dit nié daar is nie, kan jy vir Afrikaans is Groot ŉ Facebook-boodskap stuur. Bel ook die kantoor by 086 100 8277. Afrikaans is Groot word op 24 en 25 November en 1 en 2 Desember in die Time Square Arena by Pretoria se splinternuwe Menlyn Maine-winkelsentrum aangebied. ’n Sewende konsert is bygevoeg vir Sondag 26 November om 13:00. Lees meer oor Afrikaans is Groot op Maroela Media.